P. Hrušovský, predseda NR SR: (2002-12-11):
D. Podracká, poslankyňa: Ďakujem. Vážený pán predsedajúci, vážení páni podpredsedovia vlády, vážené panie poslankyne, páni poslanci, jedným zo znakov ochranného systému fungovania národnej kultúry je Matica slovenská. Zákon č. 68/1997 Z. z. deklaruje Maticu slovenskú ako verejnoprávnu ustanovizeň, ktorej štát vymedzuje viaceré úlohy, a teda by jej mal na ne poskytnúť aj primerané dotácie zo štátneho rozpočtu. Štátny príspevok na činnosť Matice slovenskej v rokoch 1999 až 2002 každoročne klesal bez akéhokoľvek objektívneho zdôvodnenia z 31,125 mil. Sk v roku 1999 na 14,9 mil. Sk v roku 2002, teda klesol viac ako o polovicu. Tento stav sa nemení ani v návrhu rozpočtu na rok 2003. Aj na základe jednoduchých prepočtov je zrejmé, že Matica slovenská by mala s takmer 60 %  pokryť svoju činnosť z neštátnych zdrojov, pričom sa tieto položky nevzťahujú na prevádzkové náklady. Rozdiel medzi návrhom príspevku zo štátneho rozpočtu a nominálnou sumou potrebnou na chod Matice slovenskej predstavuje niekoľkomiliónovú hodnotu. V správe o krízovej situácii v Matici slovenskej a návrhu na jej riešenie, ktorú zobrala na vedomie vláda Slovenskej republiky 4. septembra 2002, a prijala k nej uznesenie č. 1009, sa uvádza, že Ministerstvo kultúry Slovenskej republiky aj vzhľadom na objektívnu potrebu zabezpečiť predovšetkým činnosť Slovenskej národnej knižnice nemohlo v rámci obmedzených finančných možností rozpočtu v dostatočnej miere vyhovieť požiadavkám Matice slovenskej. Nemohlo to urobiť, pretože to nechcelo urobiť. Tak ako existujú pokusy marginalizovať slovenskú národnú kultúru, existujú aj konkrétne kroky na marginalizáciu Matice slovenskej ako inštitúcie, neberúc na vedomie jej funkciu a význam pri uchovávaní i šírení slovenskej národnej kultúry. Matica slovenská bola a je nástrojom sebaidentifikácie Slovákov, hľadala a pomenúvala znaky slovenskej kultúry a literatúry. Koaličná vláda sa však systematicky usiluje o postupnú falzifikáciu významu Matice slovenskej s cieľom urobiť z Matice najprv čosi bezvýznamné, potom ju postupne ochromiť a v konečnej fáze možno aj úplne odbremeniť štátnu pokladnicu od akejkoľvek dotácie tejto inštitúcie. Matica slovenská sa nedá a nesmie sprivatizovať. Ak vďaka štátu prestane existovať ako inštitúcia, stratí slovenská kultúrna verejnosť jeden z pilierov svojej existencie. V návrhu rozpočtu kapitoly Ministerstva kultúry Slovenskej republiky na rok 2003 treba na jednej strane privítať nárast vo vzťahu k prezentácii slovenskej kultúry v zahraničí, ale treba podporovať aj a najmä duchovný potenciál doma, grantové systémy, knižnice, pôvodnú  tvorbu od literárnej po filmovú, podporovať tvorivosť vo všetkých jej formách. Bez tvorivosti sme iba konzumnými bytosťami, takými, akými nás chcú mať manipulujúce médiá. Slovenská kultúra trpí na nedostatok kultúry. Stáva sa pomaly zvykom, že dokonca aj pri nákladných prezentáciách doma alebo v zahraničí sa vždy stane nejaké faux pas, napr. neúčasť ani len jedného slovenského spisovateľa na prezentácii slovenskej kultúry v Amerike alebo iný príklad, keď na výstave „Stred Európy okolo roku 1000“ chýbala čo i len jediná jednoznačná zmienka o pôvode Slovákov na našom území. Dobre viem, že hovoriť o takýchto zdanlivo maličkostiach v čase, keď sa život väčšiny občanov koncentruje na holé prežitie, je možno trochu nenáležité, ale vláda najmä pri finalizácii rozpočtu musí človeka vidieť komplexne, nie iba ako bytosť ekonomickej manipulácie. Maticu slovenskú vnímam ako stimul pre posilňovanie autentického kultúrneho prostredia zameraného na postupné rozširovanie znakov slovenskej kultúry. Keď sa v zahraničí povie Slovenská republika, vybaví sa SĽUK a Dvorský. Rozširovanie znakov slovenskej kultúry smerom dovnútra i navonok by malo byť neodmysliteľnou súčasťou kultúrnej politiky. Dovoľte mi ukončiť svoje krátke vystúpenie myšlienkou filozofa Henryka Elzenberga: „Kultúra je pokus prinútiť históriu, aby slúžila hodnotám.“ Inými slovami povedané, bez duchovného plánu našej modernej histórie, bez filozofie kultúry sa každý projekt aj štátny rozpočet mení iba na súbor čísel, z ktorých sa vytráca človek. V zmysle povedaného predkladám nasledovný pozmeňujúci návrh k vládnemu návrhu zákona o štátnom rozpočte na rok 2003 v rámci kapitoly Ministerstva kultúry Slovenskej republiky na rok 2003 (parlamentná tlač 80). Znie: „V časti 08.2.0.9 Ostatné kultúrne služby – Matica slovenská navrhujeme zvýšiť účelový transfer na projekty Matice slovenskej z navrhovaných 15 mil. Sk na 30 mil. Sk, t. j. o 15 mil. Sk z Rezervy vlády alebo zo Všeobecnej pokladničnej správy.“ Ďakujem za pozornosť. (Potlesk.)